29.9.2023
RO
Jurnalul Oficial al Uniunii Europene
C 349/71
3.4.
La nivel european, cel mai amplu exercițiu de democrație participativă și deliberativă de până acum a fost Conferința privind viitorul Europei, în cadrul căreia au fost organizate patru grupuri de dezbatere ale cetățenilor europeni, care au permis acestora să reflecteze împreună asupra viitorului pe care îl doresc pentru Uniunea Europeană.
CESE a fost implicat oficial în această inițiativă.
Comitetul își exprimă satisfacția că acest proiect-pilot este evaluat în detaliu, astfel încât să poată fi desprinse învățăminte cu privire la modalitățile de îmbunătățire a unor eventuale inițiative viitoare. 3.5.
CESE regretă mai ales lipsa de vizibilitate și de interes în statele membre față de această conferință, precum și confuzia cu privire la obiectivele sale. 3.6.
În raportul final (2) al Conferinței privind viitorul Europei, propunerea nr.
36 privind informarea și participarea cetățenilor și propunerea nr.
39 privind procesul decizional al UE acordă CESE un mandat clar pentru a-și consolida din punct de vedere structural rolul instituțional, de garant și facilitator al activităților de democrație participativă, cum ar fi dialogul structurat cu organizații ale societății civile și grupuri de dezbatere ale cetățenilor.
Din punct de vedere instituțional, CESE este perfect plasat pentru a juca un rol în consolidarea democrației participative, acționând în mod coerent și cuprinzător. 3.7.
UE dispune deja de un set complex de instrumente de participare, printre care se numără, de exemplu, alegerile pentru Parlamentul European, dialogurile cu cetățenii și inițiativa cetățenească europeană, petițiile adresate Parlamentului European și Ombudsmanul European.
În plus, în pregătirea inițiativelor legislative, Comisia organizează consultări publice cu scopul de a oferi părților interesate – inclusiv cetățenilor – ocazia de a-și exprima punctul de vedere cu privire la un anumit subiect.
Consultările publice au la bază Orientările Comisiei privind o mai bună legiferare și se desfășoară prin intermediul portalului „Exprimați-vă părerea!” al Comisiei. 3.8.
Inițiativa cetățenească europeană (ICE), lansată în 2012, este una dintre principalele inovații în materie de democrație participativă la nivelul UE.
Aceasta permite unui grup de cetățeni să introducă o temă pe ordinea de zi a organismelor legislative europene. 3.9.
Însă cele patru ICE care au reușit să strângă cele un milion de semnături necesare pentru ca Comisia Europeană să răspundă au avut un impact relativ redus până în prezent, cu propuneri legislative adoptate ca urmare a inițiativelor „Dreptul la apă” și „Interzicerea glifosatului”, precum și o propunere anunțată pentru 2023 de interzicere a cuștilor pentru toate animalele.
În opinia CESE, ICE nu răspunde pe deplin așteptărilor și, ca atare, ar trebui fără îndoială reformată, proces în care CESE ar trebui să fie implicat. 3.10.
Participarea cetățenilor a fost facilitată prin utilizarea platformelor digitale.
Internetul a făcut posibilă implicarea societății civile pe scară largă și implicarea unor categorii de public care, anterior, erau înstrăinate de astfel de procese, inclusiv a tinerilor. 3.11.
Cu toate acestea, deși tehnologia digitală contribuie la simplificarea și la extinderea domeniului de participare, are și ea limitele sale.
Consultările online permit colectarea diferitelor puncte de vedere, însă nu oferă oportunitatea pentru dezbateri reale. 3.12.
Crearea unor viitoare grupuri de dezbatere durabile ale cetățenilor necesită o componentă online puternică – un element-cheie pentru discuții transnaționale care să implice un număr cât mai mare de cetățeni.
Pe baza experienței și a lecțiilor desprinse din platforma multilingvă a Conferinței privind viitorul Europei, CESE propune îmbunătățirea platformei online/aplicației mobile multilingve.
Acest lucru ar permite o participare mult mai amplă decât cea care se poate obține prin intermediul evenimentelor cu participare directă, cu condiția ca instrumentul online să fie conceput astfel încât să fie accesibil unui număr cât mai mare de cetățeni.
Evenimentele cu participare fizică rămân un instrument important complementar consultărilor online, dar ar trebui limitate la un număr rezonabil și puternic și orientate către teme actuale de interes orizontal.
Ar trebui alocate resurse adecvate pentru crearea unei astfel de platforme digitale de ultimă generație (3). 3.13.
CESE consideră că trebuie abordată problema reprezentativității și a expertizei contribuțiilor cetățenilor la dezbaterea publică.
Contează oare opinia unei asociații care reprezintă mii de membri la fel de mult ca vocea unui cetățean individual? 3.14.
CESE subliniază că valoarea adăugată a avizelor și a recomandărilor sale provine din găsirea unui consens între organizațiile societății civile organizate și din crearea de punți între interesele divergente ale diverselor organizații sociale.
(2) (3)
Cf.
raportul privind rezultatele finale ale Conferinței privind viitorul Europei.
După cum se menționează în studiul CESE intitulat „Transformarea CESE în facilitator și garant al activităților de democrație participativă, inclusiv al dialogului structurat cu organizațiile societății civile și grupurile de dezbatere ale cetățenilor” (2023), cererea de digitalizare este evidentă, însă ar trebui alocate resurse pentru a permite în continuare participarea fizică.